Las Fabricas

Las Fabricas (en castellano Las Fábricas) ye un lugar despoblau aragonés de la provincia de Teruel, situau en lo municipio de Villar Luengo y comarca de lo Mayestrato.

Historia
En iste mesmo puesto se devantó en lo sieglo XVII una fabrica de papel que aproveitaba la fuerza de las auguas de lo río Guadalop. En l'anyo 1789 estió cuan s'instaló aquí la que sería la primera fabrica papelera d'Aragón. Se i feban papel contino, sobres, rayaus y papel moneda. Mientres 150 anyadas las fabricas aquí instaladas estioron lo motor economico de los tres lugars de la redolada: Montoro, Villar Luengo y Pitarc.

Se construyioron viviendas pa bels 200 treballadors y chefes de las fabricas y una canal de 5 m d'amplaria pa que l'augua podose empentar con prou fuerza las grans palas de la rueda que heba de mover las maquinas. En zaguerías de lo sieglo XIX s'establioron las fabricas d'Arriba y Abajo, decindo-se l'antigua, la d'Enmedio. Bi heba una capiella adedicada a Santa Lucia y la Virchen d'o Rosario, asinas como una escuela con capacidat pa bels 50 ninyos, fillos de los treballadors.

En esclatar la Guerra Civil Espanyola las instalacions industrials quedoron en zona republicana y la suya producción se destinó ixos anyos a suministros textils militars. Las fabricas aturoron la suya producción en 1958. Actualment la fabrica d'Arriba ye una piscifactoría, la d'Enmedio un hostal dito El Hostal de las Truchas y la fabrica d'Abajo ye albandonada.

Vinclos externos
  En la web de Villar Luengo
  En la web de lo SIPCA

Categoría:Lugars de Villar Luengo
Categoría:Despoblaus d'a provincia de Teruel
Categoría:Localidaz d'a diocesi de Teruel y Albarracín en o Mayestrato